Predkladacia správa

	Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá Ministerstvo financií Slovenskej republiky na rokovanie vlády Slovenskej republiky materiál „Návrh poslancov Národnej rady Slovenskej republiky Ľubomíra Petráka, Igora Chomu, Richarda Rašiho, Eleméra Jakaba, Petra Muránskeho a Jozefa Mikuša na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (tlač 1056)“.

Všeobecne
Skupina poslancov Národnej rady Slovenskej republiky  predložila na rokovanie Národnej rady Slovenskej republiky návrh novely zákona o miestnych daniach týkajúcu sa zjednodušenia správy miestnych daní obcami, zabezpečenia zvýšenia výnosu miestnych daní, posilnenia právnej istoty daňovníkov a v neposlednom rade odstránenia niektorých interpretačných nejasnosti v praxi. V návrhu zákona sa splnomocňujú obce k určeniu inej sadzby dane z pozemkov pre tie pozemky, na ktorých sú umiestnené transformačné stanice alebo predajné stánky. Pri dani zo stavieb sa rozširuje okruh zdanenia stavieb hromadných garáží o tie, ktoré sú umiestnené samostatne pod zemou. Súčasne sa predmetný návrh zaoberá daňou za ubytovanie priamym určením zoznamu ubytovacích zariadení v zákone v snahe predísť vyhýbaniu sa platenia dane zo strany prevádzkovateľov určených ubytovacích zariadení. V súvislosti s miestnym poplatkom za komunálne odpady sa spresňuje splnomocňovacie ustanovenie pre obce, aby ustanovili vo všeobecne záväznom nariadení podmienky a podklady k zníženiu alebo odpusteniu poplatku a súčasne mali možnosť vymedziť vybraný okruh poplatníkov, ktorí budú od poplatku úplne oslobodení. Návrh zákona rieši aj odstránenie administratívnej záťaže správcov dane v daňovom konaní zjednodušením postupu vo vyrubovacom konaní.

Stanovisko
Ministerstvo financií Slovenskej republiky súhlasí so schválením predloženého poslaneckého návrhu novely zákona o miestnych daniach, ktorý rieši viacero interpretačných nejasností vyplývajúcich z praxe, zvyšuje výnos miestnych daní v prospech rozpočtov obcí a v neposlednom rade zamedzuje obchádzanie zákona vybranými skupinami daňovníkov napríklad pri dani za ubytovanie, dani za nevýherné hracie prístroje či predajné automaty.

Pripomienky
	Materiál bol predmetom medzirezortného pripomienkového konania v dňoch              2. júla 2014 až 10. júla 2014, v rámci ktorého bolo uplatnených 14 pripomienok, z toho 2 zásadné pripomienky uplatnené Ministerstvom životného prostredia Slovenskej republiky:
1. V čl. I bode 9 návrhu materiálu navrhuje za slová „chránených krajinných prvkoch,“ doplniť slová „chránených vtáčích územiach, obecných chránených územiach,“. 
2. V čl. I návrhu materiálu navrhuje doplniť nový bod 17, ktorý znie: „17. V § 22 sa odsek 2 dopĺňa písmenom d), ktoré znie: „d) pastiersky pes.21a)“. 
Poznámka pod čiarou k odkazu 21a znie: „21a) § 97 ods. 1 písm. c) zákona č. 543/2002 Z. z.“.
Doterajšie body 17. až 36. sa označujú ako body 18. až 37.
Ministerstvo financií Slovenskej republiky odporúča súhlasiť s týmito zásadnými pripomienkami.

Záver
	Na základe vyššie uvedeného Ministerstvo financií Slovenskej republiky odporúča vláde Slovenskej republiky vysloviť súhlas s predloženým návrhom poslancov Národnej rady Slovenskej republiky Ľubomíra Petráka, Igora Chomu, Richarda Rašiho, Eleméra Jakaba, Petra Muránskeho a Jozefa Mikuša na vydanie zákona, ktorým sa mení a dopĺňa zákon          č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (tlač 1056) s pripomienkami prijatými na rokovaní vlády Slovenskej republiky.